DISSERTATIO  MEDICA 


INAUGURALIS, 

DE 

MELiENA. 


RICARDO  THOMA  WOODHOUSE  AUCTORE. 


Inter  morbos  plurimos  et  varios,  qui  generi  hu¬ 
mano  incidunt,  pauci  sunt,  fortasse  nulli,  queis  visce¬ 
ra  abdominalia  quodammodo  haud  implicata  sunt. 
Et,  e  muneribus  magnis  et  momentosis  quibus  in 
oeconomia  animali  inserviunt ;  e  consensu  qui  in¬ 
ter  illa  et  partes  corporis  caeteras  obtinet ;  e  struc¬ 
tura  partium  plurium  multiplici  \  et  e  commercio 
arcto  quod  inter  sese  mutuo  tenent ;  turbatio  eo¬ 
rum  crebra  minime  admiranda  est. 

In  proportione  morborum  haud  parva,  qui  hu- 

* 

manitatem  cruciant,  viscera  chylopoietica  primario 
affliguntur,  vel  ex  ipsis  morbus  oritur ;  sed  in  parte 
majore  secundario  afficiuntur ;  aut  mala  eorum 

turbationis  magis  generalis  in  systemate  sympto¬ 
matica  habenda  sunt. 

Morbus,  de  quo  tractamus,  quibusdam  medicis 
hodiernis,  huic  classi  posteriori  pertinere  existi¬ 
matur;  aut  naturae  nixus  esse,  vasa  abdominis 
congestione  qua  laborant  exonerare.  Aliis  autem, 
morbum  saepe  idiopathicum  esse,  persuasum  est ; 
quia  cadaveribus  paucis  scalpello  rimatis,  signa 
nulla  congestionis  aut  obstructionis  spectari  pos¬ 
sint. 

Melaena,  quamvis  morbus  qui  comparate  cor¬ 
pus  humanum  raro  lacessit,  minime  negligenda 
est,  quia  subinde  observatur,  et  nunquam  omnino 
periculi  expers  ;  immo,  plerumque  exitialis  evadit. 
Morbus,  quo  materia  nigra  vomitu  et  dejectione 
ejicitur,  nomine  (/jS \haivri  vovffog  Hippocrate  describi¬ 
tur;  scriptores  sequentes  nomina  diversa,  scilicet 
Fluxus  spleneticus,  Nigrae  dejectiones,  Coloriaca, 
&c.  ei  apposuerunt.  Hoffmano,  Secessus  cruentus, 
et  Maladie  noire  a  Gallis  appellatus  est.  Hippocra¬ 
tes,  et  quidam  nostra  aetate  species  morbi  nigri  duas, 
nempe,  Biliosam  et  Sanguineam  describant ;  ,  sed  de 
illa,  in  qua  materies  sanguinea  ejicitur,  paginis  se¬ 
quentibus,  solummodo  agere  mihi  consilium  est : 
nam,  species  prior  rarissime  observatur,  et  dubium 
est  si  unquam  existit.  Forsitan  ob  affinitatem 

inter  quaedam  symptomata  cholorae,  et  nostri 
morbi,  hi  duo  hisce  ab  auctoribus  perplexi  fue¬ 
rant. 

Si  materia  nigra  magna  quantitate  ejiciatur, 
aeger  breve  post  tempus  e  vivis  eripitur  ;  sed  si 
parce  emittatur,  aegrotans  in  sepulchrum  lente 
dilabitur.  Melaena,  itaque,  attentionem  medici  sum¬ 
mam  semper  sibi  vindicat.  Sexus  utrosque  infes¬ 
tat,  et  eos  media  aetate  plerumque  adoritur ;  raro 
si  unquam  pueros,  sed  mares  prae  feminis,  ob  in¬ 
temperantiam,  saepius  aggredi  dicitur.  Modo  se¬ 
quenti  Sauvagesio  definitur,  “  Alvi  fluxus  mate- 

\ 

“  riae  negricantis,  atro-rubrae,  dejectione,  aut  vo¬ 
mitione  frequenti  notatus.” 


HISTORIA  MORBI. 

Superventio  ejus  aliquando  subita  est;  sed, 
anorexia,  flatus,  eructationes  acidae,  et  symptoma¬ 
ta  alia  dyspeptica,  cum  doloribus  colicis,  per  aliquod 
temporis  accessum  ejus  plerumque  praecedunt; 
postea  anxietate,  sensu  ponderis,  et  dolore  in  epi¬ 
gastrio,  pressione  aucto,  aeger  vexatur ;  hypochon¬ 
dria  tument ;  dolor  obtusus  ventriculi,  et  nonnihil 
cephalalgiae  ac  vertiginis  frequenter  adsunt.  Nau- 

sea  gravior,  graviorque  fit ;  et  tandem  aeger  ali¬ 
quod  coloris  purpurei,  grumosum,  et  ingestis  com¬ 
mistum  evomit ;  et  inde  levamen  quoddam  affertur. 

Dolores  in  regione  hepatis  et  lienis,  qui  per 
tempus  nunc  diuturnum,  nunc  brevius  durant,  ali¬ 
quando  sentiuntur.  Pyrexia  lenis  saepius  adest. 
Post  vomitum,  similis  rerum  colluvies  deorsum  de¬ 
jicitur,  raro  olens,  interdum  vero  mirum  in  modum 
foetida,  et  plerumque  tam  nigra,  ut  picem  liqui¬ 
dam  referat.  Alvus  irregularis,  saepissime  tarda ; 
urina  interdum  cruda,  saepe  fere  naturalis  ;  vultus 
valde  pallidus  vel  plumbeus  est ;  pulsus  paulo 
acceleratus,  sed  aliquando  naturalis  j  sapor  oris 
ingratus ;  lingua  fusca,  aut  albida ;  noctes,  prop¬ 
ter  dolores  nauseamque,  insomnes. 

Progrediente  morbo,  vomitus  frequentior,  ma¬ 
teries  atra  copiosior,  et  pulsus  debilior  debiliorque 
fiunt.  Ingens  infirmitas,  syncopes  frequentes,  et 
mira  emaciatio  superveniunt ;  et  aegrotus  tranquille 
inter  syncopen  animam  expirat,  vel  mite  delirio 
abripitur.  Aliis  in  exemplis  hydrops  supervenit, 
quo  citius  seriusve  opprimitur  aeger.  Copia  hujus 
materiae  evacuata  in  deversis  exemplis  variat ;  non- 
nunquam  vero  ad  libras  plures  ejicitur. 

Hoc  modo  Melaena,  tempore  pro  viribus  morbi 
incerto,  aegrotum  plerumque  abducit.  Tamen  in 

exemplis  nonnullis,  congestionis  indicia  a  men¬ 
struorum  fluxu,  vel  sanguinis  e  mariscis,  adimun¬ 
tur;  et  aeger  ad  sanitatem  pristinam  restituitur. 
Aliis  autem,  in  mulieribus  praesertim,  morbus 
statutis  periodis  impetum  saepius  redintegrat. 


SECTIO  CADAVERUM. 

In  iis,  qui  morbo  nigro  lente  consumuntur,  cor¬ 
pus  summe  emaciatum  invenitur,  “  viri  hexape- 
<c  dalis,  quadrati,  quinquaginta  libras  ponderasse 
“  cadaver  vix  crederem.”  #  Abdomine  aperto,  he¬ 
par  schirrho  affectum,  vel  aliter  induratum,  ut  car¬ 
tilagini  duritie  longe  praecelleret,  et  ossis  recentis 
firmitatem  appropinquaret,  et  saepe  plurimum 
auctum  observatur.  Lien  quoque  amplificatus,  et 
aliquando  mirum  in  modum  mollis  notatur.  Pan¬ 
creas  magnitudine  et  densitate  adauctus,  saepe 
schirrhosus  spectatur.  Tuba  intestinalis,  aspectu 
primo,  gangraena  corripi  videtur,  sed  patefacta, 
materia  atra  impleta  invenitur.  Ostia  arteriarum 
in  superficie  ventriculi  et  duodeni  interna  materia 
eadem  implentur,  et  quibusdam  in  partibus  maculae 

nigrae,  aut  vibices  adesse  narrantur.  In  aliis  ex¬ 
emplis,  rubor  inflammatorius  in  hac  membrani 
observatur.  Hic  autem  non  perpetuus  est,  immo, 
membranam  vere  pallidam  esse  in  nonnullis  ex¬ 
emplis,  notatur.  Rami,  et  trunculus  ipse  venae 
portae  sanguine  referti  reperiuntur.  Pylorus  ali¬ 
quando,  contractum  et  schirrho  affectum  se  habet ; 
et  vasa  magna  et  cavitates  cordis,  paucis  in  casibus 
inanes  esse  dicuntur. 

Hae  sunt  nonnullae  ex  mutationibus  morbidis 
quae  vulgo  observantur ;  sed  exempla  (ut  jam  dixi) 
memorantur,  quibus  vitium  nullum  organicum 
detegi  possit ;  et  liinc  morbus  in  speciem  idiopa¬ 
thicam  et  symptomaticam  recte  distribuitur. 


CAUSA  PROXIMA. 

Multa,  ut  causa  Melaenae  proxima  plane  cog¬ 
noscatur,  adhuc  desiderantur.  An  effusio  materiae 
nigrae,  quae  signum  maxime  notabile  constat,  pro 
causa  vel  effectu  haberetur  dubium  sit.  Sympto¬ 
mata,  quae  fere  in  omnibus  exemplis,  accessum 
ejus  praecedunt,  nos  in  sententiam  posteriorem 
potius  adducerent.  Ubi  congestiones  plane  exis- 
tunt,  inter  omnes  symptomaticum  esse  consenti- 

tur  :  sed  in  exemplis,  quae  idiopathica  vocantur, 
medici  rationem  explicando  majori  difficultate  la¬ 
borant.  De  fonte  hujus  materiae,  hodierni  non 
inter  se  tanto  dissentiunt,  quanto  de  causa  coloris 
peculiaris. 

Sententiam  Hippocratis,  qui  primam  Melaenae 
theoriam  edidit,  et  ejus  discipulorum,  prius  depin¬ 
gam,  quam  opiniones  medicorum  aetatis  nostrae 
repando :  et  magis  eo,  quod,  in  hac  theoria,  a 
tempore  conditoris  usque  ad  praesens,  opiniones  et 
curatio  medicorum  multum  pendebant. 

Hippocrates  et  ejus  discipuli,  veri  circuitus  san¬ 
guinis  ignari,  et  sectioni  hominum  inassueti ;  per 
lapsum  seculorum  plurium,  corpus,  sanguinem,  pi¬ 
tuitam,  et  duas  bilis  species,  nempe  flavam  et 
atram  continere  ;  et  in  equilibrio  horum  humorum 
sanitatem  vigere ;  et  ex  copia  nimia  unius  vel  al¬ 
terius,  morbos  oriri,  credebant.  In  Melaena,  bi¬ 
lem  atram  praedomare,  eam  ex  hepate  formari,  in 
lienem  vehi  et  tandem  in  ventriculum  per  vasa  bre¬ 
via  produci  putarunt.  Sed  postquam  medici,  san¬ 
guinis  circuitu,  et  systemate  lymphatica  deprehen¬ 
sis,  a  rebus  factis  disceptare  coeperunt ;  patrum 
hallucinationes  multas  repellere  inducti  sunt.  Nam, 
observationes  accuratae,  et  inspectiones  cadaverum 
diligentes,  fontes  morborum  plurium  veras  repan- 

derunt,  et  eos,  inter  alia,  bilem  atram,  ex  qua  tot 
mala  procedisse  docebantur,  in  re  vera  minime  ex- 
istere,  convicerunt. 

Dotibus  materiae  ejectae  perpensis,  hodierni 
at  pathalogiam  hujus  morbi  tanto  justiorem  acces¬ 
serunt,  quanto,  methodum  curandi  magis  opportu¬ 
num  invenierunt.  Aqua  calida  materiae  huic 
adjecta,  coagula  nigra  fundo  precipitantur ;  liquor 
insipidus  est,  et  lintea  immersa  rubra  fit.  Contra, 
si  bilis  modo  eodem  tractetur,  aqua  omnino  solvi¬ 
tur,  liquor  colorem  flavo-viridem  exhibet,  gustui 
amarus  est,  et  immissa  flava  tingit.  Ex  dotibus 
prioribus,  qui  sanguini  solummodo  pertinent,  me¬ 
dici  naturam  morbi  nigri  veram  suspicare  coepe¬ 
runt.  Porro,  sectis  cadaveribus  aegrorum,  hoc 
morbo  extinctorum,  venas  mesenteriae  sanguine 
repletas  viderunt ;  et  inde  materiem  nil  praeter 
sanguinem  venosam  esse,  et  morbum  congestio¬ 
nis  viscerum  symptomaticum  esse  statuerunt.  Haec 
sententia  Hoffmano,  Hallero,  Culleno,  et  aliis  viris 
praeclaris  erat ;  donec  Portal,  materiem  hancce  san¬ 
guinem  arteriosum  esse,  per  ora  exhalantium,  in 
tunicam  ventriculi  et  intestinorum  intimam  pa¬ 
tentium,  effusum,  probare  tentabat. 

Secundum  ejus  sententiam,  moles  lienis  auctus, 
et  hepatis  induratio,  ramulos  arteriarum  compri- 

munt ;  adeo  quantitatem  sanguinis  naturalem  reci¬ 
pere  nequeunt;  hinc  copia  major  in  ramos  caeliacae 
alios  refluere  cogitur  ;  dum  reditus  ejus  per  venas 
eadem  causa  impediatur ;  ex  quo  fit  ut  ventriculus 
copiam  sanguinis  majorem,  quam  venae  auferre 
valent,  accipiat,  quae  inde  in  cavum  ventriculi  effun¬ 
datur.  Haec  solutio  plerisque  medicis  accepi,  et 
haud  parum  ratione  medendi  confirmari,  videtur. 
Sed  verisimillimum  est  quendam  statum  membra¬ 
nae  mucosae  morbidum  adesse,  ut  arteriae  exha¬ 
lantes  hanc  mutationem  patiantur,  necesse  est. 
Nam  in  exemplis  hepatis  indurati  longe  plurimis 
effusio  similis  non  accedit. 

In  iis  exemplis,  quibus  obstructio  viscerum  nul¬ 
la  detegi  potest,  causam  reddere  haud  tam  facile  est. 
Portal,  qui  solus  rationem  tentat,  moerori  diutur¬ 
no,  et  affectibus  animi  deprimentibus,  spasmum 
diaphragmati,  musculis  abdominalibus,  et  fibris 
intestinorum  musculosis,  afferentibus  attribuit : 
quo  fit  ut  systema  venae-portae  totum  comprima¬ 
tur,  et  circuitus  sanguinis  in  eo  segniter,  dum 
in  arteriis  ventriculi  naturaliter  perficiatur.  San¬ 
guis  igitur  ad  hoc  copia  majore,  quam  venae  acci¬ 
pere  possunt  transfertur,  in  cavum  ventriculi  excer¬ 
nitur  et  vomitu  rejicitur. 

Sic  Portal  morbum  semper  obstructione  prove- 

nire  putat ;  sed  haec  explicatio  valde  dubia  est,  nec 
multis  placet ;  et  Dr  Cheyne  vomitionem  nigram 
adesse  testatus  est,  quum  obstructio  nulla  suspi¬ 
cari  possit. 

In  statu  corporis  sano,  functiones  viscerum 
chylopoieticorum  affectibus  animi  saepe  pertur¬ 
bari,  et  concoctionem  retardari,  vel  prorsus  im¬ 
pedi,  vidimus :  et  verisimile  est,  hos  motus  men¬ 
tales,  diu  perstantes,  talem  conditionem  membra¬ 
nae  ventriculi  mucosae  inducere  posse,  ut  vasa, 
de  functionibus  quorum  naturalibus  parum  adhuc 
intelligitur,  exudationem  sanguinis  patiantur.  Sta¬ 
tum  quendam  morbidum  subesse  ex  symptomati¬ 
bus  praecedentibus,  et  dolore,  epigastrio  presso, 
apparet.  Ut  clarus  homo  bene  notat  in  exemplis 
quae  ipse  vidit,  “  We  find  in  all  the  three  cases 
“  previous  complaints  in  the  alimentary  canal ; 
4  4  loss  of  appetite,  pains,  vomiting,  & c.  before  the 
44  disease  appeared.” 

Conditio  similis  finem  versus  typhi  icterodis 
adesse  apparet :  materia  in  hac  febre  rejecta,  ei, 
quae  in  Melaena  evolvitur  maxime  similat,  et  ex 
eodem  fonte  progredi  videtur.  Nonnulli,  tuni¬ 
cam  intimam,  in  cadaveribus  a  febre  flava  enectis, 
inflammationis  signa  exhibentem  viderunt.  Alii 
vix  unquam  inflammari  contendunt ;  sed  omnes 

materiam  nigram  sanguinem  esse  consentiunt. 
In  origine  hujus  materiae  explicanda,  quidem, 
ad  relaxationem  vasorum  ex  debilitate,  aut  statum 
sanguinis  septicum,  confugiunt ;  alii,  ut  Bancroft, 
ex  nixu  vomendi,  tunicam  ventriculi  mucosam  a 
caeteris  avelli,  et  inde  vasa  rumpi,  et  sauguinem 
effudi,  putant. 

In  exemplis  febrium  pluribus,  conditionem 
membranae  secernentis  intestinorum  morbosam 
adesse,  ex  ingente  copia  faecum  evoluta,  ingesta 
longe  procellente,  patet ;  et  haud  absimile  est,  hane 
conditionem,  aliquo  huic  febri  peculiari  adjuvatum, 
originem  vomitui  nigro  praestare  :  et  ex  analogia, 
statum  similem  morbosam,  effusioni  Melaenae  or¬ 
tum  praebere,  inferre  licet. 

Quamvis  medici  hodierni,  de  natura  hujus  ma¬ 
teriae  concordant,  de  causa  coloris  atri  adhuc  dis¬ 
putatur.  Nonnulli  ad  putredinem  ac  dissolutio¬ 
nem,  a  remora  in  ventriculo  orientes,  attribuunt ; 
sin  haec  vera  ratio  sit,  cur  in  haematemesi,  et  aliis 
intestinorum  haemorrhagiis  violentis  non  fit?  et 
cur  evacuationes  in  omni  casu  non  olent?  quae 
sequela  animalium  putredinis  perpetua  est. 

Doctor  Cullen,  sine  causam  exhibente,  inquit, 
“  which  appearance  (scilicet  niger)  we  know  the 
“  blood  always  puts  on,  when  it  has  stagnated 

“  there  for  any  length  of  time.”  Sed  saepe  ater 
ejicitur,  cum  perbreve  in  ventriculo  perstitit,  ut 
bene  novimus  a  vomitionibus  praegressis,  quibus 
nulla  materia  nigra  aderat. 

Portal,  modo  sequenti  difficultatem  auferre  co¬ 
natus  est,  “  Sans  doute  que  le  sang  y  repand  une 
“  couleur  noire,  parce  que,  ne  se  trouvant  pas  en 
“  contact  avec  le  gaz  oxygene,  il  se  charbonne,  et 
“  se  combine  de  plus  avec  le  gaz  carbonique,  tres- 
“  abondant  dans  1’estomac,  et  dans  les  intestines.” 
Idem  quod  putredini  objectum  est,  hic  etiam 
prodesse  videtur,  nempe,  cur  in  aliis  intestinorum 
haemorrhagiis  non  aequaliter  nigrescit  sanguis.  Cui¬ 
dam  actioni  vasorum  morbido,  nigritudinem  referen¬ 
dam  esse,  cum  celeberrimo  Cheyne  consentio,  quan- 
quam  natura  hujus  actionis,  pariter  ac  legum,  quae 
actionem  omnem  secernentem  dirigunt,  nobis  pror¬ 
sus  incognita  est.  Sed  etiam  cum  Portal  eatenus 
consentire  possumus  ;  viscerum  obstructionem  san¬ 
guinem  in  ventriculi  et  intestinorum  exhalantia 
premendo,  sensibilitatem  eorundem  propriam  mu¬ 
tare,  et  actionem  hancce  peculiarem  gradatim  in¬ 
ducere  valere. 


DE  MELiENA. 


13 


CAUSAE. 

Omnia,  quae  congestionem  et  motum  segnem 
in  venis  abdominalibus  promovent  pro  causis  prae- 
disponentibus  habenda  sint ;  vita  sedentaria,  quae 
circuitum  sanguinis  per  exteriora  segniorem  red¬ 
dendo,  majorem  copiam  per  interiora  transire  co¬ 
git.  Moeror  diuturnus ;  habitatio  producta  in 
regionibus  calidis  ;  accessus  febrium  frequentes, 
praesertim  intermittentium,  quae  jecur  et  lienem 
in  statum  longe  ab  naturali  saepissime  ducunt ; 
suppressio  evacuationis  cujusvis  solitae,  praecipue 
fluxus  haemorrhoidalis  aut  mensium  ;  deflexus  cor¬ 
poris  pronus  diuturnus ;  congestio,  aut  status  lie¬ 
nis,  hepatis,  vel  pancreatis  induratus ;  et  causae 
multae  aliae  quae  praedisponentes  aeque  ac  exci¬ 
tantes  esse  videantur,  ut  inter  eas  discrepare  haud 
facile  sit.  Melaenam  excitatam  fuisse  dicitur,  usu 
emeticorum  et  potuum  calidorum  crebro,  qui  ven¬ 
triculum  debilitant.  Sed  causae  atoniam  stomacho 
intestinisque  afferentes  adeo  sunt  multae,  adeoque 
patent,  ut  eas  omnes  enumerare  et  difficile  et  su¬ 
pervacaneum  foret. 

PROGNOSIS. 

Prognosis  in  hoc  morbo  plerumque  infausta,  et 
a  conditionibus  aegri  omnibus  bene  perpensis  caute 
pronuncianda  est.  Si  morbus  symptomaticus  est, 
et  aegrotans  aetate  provectus,  si  multis  curis  op¬ 
pressus  sit,  vel  compages  ejus  aliis  morbis,  veluti 
febribus  aut  affectionibus  biliosis  iteratis,  quassata 
fuerit,  raro  reviviscet.  Quinetiam,  si  vomitus  fre¬ 
quens  est,  et  materia  nigra  copiose  ejiciatur,  si 
vultus  valde  pallidus  sit,  si  pulsus  debilis  et  vix 
percipiendus,  si  syncopes  frequentes  et  pedum  fri- 

_  -7  * 

gus  adsint,  prognosis  infaustissima  est. 

Contra,  si  aeger  juvenis,  et  morbis  non  labefac- 

■  t  '• 

tus  sit  pristinis,  si  materia  ejecta  parca,  et  vomi¬ 
tiones  longa  post  intervalla  redeant,  et  morbus  eva¬ 
cuationis  solitae  suppressione  originem  trahit,  pro¬ 
gnosis  magis  fausta  fuerit.  Sed  semper  revenire 
proclivis  est,  et  diaeta  bene  regulat  a  reditum  ejus 
solummodo  ayertere  quimus. 

DIAGNOSIS. 

In  morbis  tractandis,  maximi  momenti  est, 
morbos  a  se  invicem  dignoscere  ;  nam  quo  magis 

medicus  de  natura  morbi  dubitat,  eo  ma^is  de 

o 

ratione  tractandi  eum  dubitare  oportet.  Morbi, 
quibus  Melaena  confundi  potest,  sunt  Haemate¬ 
mesis,  Dysenteria,  Cholera,  Haemoptysis,  et  for¬ 
san  Haemorrhois. 

Portal,  sanguinem  Melaenae,  ab  eo  haemate¬ 
mesis  in  colore  nigriore  solummodo  differe  dicit. 
Signa  praeeuntia,  historia  aegri,  natura  morborum 
pristinorum,  vultus  pallor,  et  emaciatio  et  debilitas 
magis  urgentes,  diagnosin  satis  indicant. 

Melaena  a  dysenteria  dignoscenda  est,  febre  et 
tenesmo  fere  absentibus  ;  natura  dejectionum,  quae 
in  dysenteria  sunt  parcae,  mucosae,  et  sanguine  flori¬ 
do  commistae ;  etiam  vomitus  raro  adest.  Sed  in  Me¬ 
laena,  sellae  copiosae,  minus  frequentes,  imo  alvus 
plerumque  tarda  est,  materies  dejecta  fuliginea, 
et  vomitus  in  omnibus  casibus  fere  semper  adest. 

Cum  cholera  morbo  vix  perplexi  potest ;  na¬ 
tura  materiae  ejectae,  quae  omnino  biliosa  est,  et 
rarissime  si  unquam  coagulata ;  inter  quem  et  ma¬ 
teriam  Melaenae  sub  causa  proxima  distinctionem 
feci,  diagnosin  satis  indicat.  Praeterea,  spasmata 
surarum  quae  in  cholera  adeo  molesta  sunt,  in 
morbo  nigro  prorsus  absunt. 

Melaenam  ab  haemoptysi  haud  difficile  est  dig¬ 
noscere  ;  sed  haud  tam  facile  si  modum  ejiciendi 

solum  spectes,  quia  vomitus  et  tussis  sese  invicem 
excitant ;  hic  igitur  speciem  sanguinis  respiciamus 
oportet.  E  stomacho  enim  nigrior,  coagulatus, 
magnaque  cum  colluvione  commistus.  E  pulmo¬ 
nibus  autem  parcior,  fluidior,  mucoque  spumoso 
solo  immistus  invenitur.  Adde  etiam  signa  prae¬ 
cedentia,  quae  affectionem  pulmonum  indicant,  ve- 
luti  ponderis  vel  caloris  in  pectore  sensum,  sapo¬ 
rem  oris  salsum,  et  genarum  ruborem  quae  hae- 
moptysin  plerumque  antecedunt. 

Ea  species  mariscarum,  quae  neque  cum  tumore 
externo,  neque  cum  procidentia  ani  comitatur, 
fortasse  cum  Melaena  confundi  possit.  Hinc  vero 
patet  discrimen,  quod,  aut  sanguis  effluens,  secus 
ac  in  Melaena,  plerumque  modicus  est,  aut  si  im¬ 
modicus,  non  aeque  nigricans ;  et  foeces  si  modi¬ 
cus  sit,  vario  colore  intertingens.  Quinetiam, 
lumborum  et  ani  dolor  originem  profluvii  indicant. 


RATIO  MEDENDI. 

Medici  antiqui,  hunc  morbum  in  effusione  atrae- 
bilis  constare  hallucinantes,  evacuantia  et  diluen¬ 
tia  praescribere  solebant.  Sic  Hippocrates  scribit, 
“  cura  absolvitur  crebris  purgantibus,  dein  sero  et 

“  lacte.”  Sed  si  hanc  monitionem  magni  paren¬ 
tis  sequereres,  aegrotum  e  vivis  cito  ablegares. 

Indicationes  curationis  sunt,  primum,  effusio¬ 
nem  sanguinis  moderari ;  causas  excitantes,  si 
deprehendae  possint,  removere  ;  et  denique  vires 
restituere  ;  et  morbo  recidivo  occurrere. 

Ut  actio  vasorum  aucta  causa  excitans  esse 
videatur,  venaesectio  auxilium  optimum  praebet, 
ut  Clar.  Home  docet,  sed  cum  limitationibus  ute¬ 
retur.  Si  haemorrhagia  ultro  jam  orta,  signa  con¬ 
gestionis  minime  sustulerit,  et  si  dolor,  febris, 
et  pulsus  plenus  adhuc  restant,  nil  dubium  quin 
ea  aptissima  sit.  Ubicunque  etiam  habitus  sit 
plenus,  vel  aeger  aetate  floreat,  venaesectio  prae 
casteris  celebrari  debet.  Sed,  si  vultus  pallor  in¬ 
tensus  sit,  pulsus  debilis  et  aeger  multum  de  de¬ 
bilitate  queratur,  aut  aliud  symptoma,  quod  ino¬ 
piam  sanguinis  indicat,  parcius  detrahendus  est. 
Si  res  jam  dictae  sanguinem  e  brachio  detrahere 
contraveniunt,  et  symptomata  simul  postulant, 
hirudinibus  utamur.  Hoc  consilio,  hirudines  duo¬ 
decim  vel  quindecim  epigastrio  applicandae  sint, 
et  quoties  vomitus  rediret  repetendae.  Portal  hi¬ 
rudines  circa  anum  applicare  solet,  qua  ramos  ve¬ 
nae  portae  efficacius  exonerantur.  Si  post  detrac- 

tioiiem  sanguinis  iteratam,  vomitus  adhuc  molestus 
fuerit,  vesicatoria  epigastrio  adhibere  prodest. 

Astringentia,  ore  exhibita,  ad  effusionem  inhi¬ 
bendum  multum  peragunt.  Lenioribus  tantum  ini¬ 
tio  utendum  est,  ne  peritonitis  et  inde  hydrops  in¬ 
ducerentur  ;  nec  tanta  mole  sumentur,  ut  vomitum 
cient,  augeantve.  Clar.  Home  acidum  sulphuricum 
laudat,  et  forsitan  omnium  praestantissimum  est, 
quippe  medici  voluntate  vis  ejus  facilius  augeatur 
vel  minuatur  ;  et  praeterea  facultate  refrigerandi, 
et  pulsus  moderandi  praeditum  est.  Si  fortioribus 
adhuc  uti  opus  sit,  sunt  gum  kino,  extractum  ca- 
techu  et  supersulphas  aluminae  et  potassae.  O- 
leum  terebinthinae,  nuper  commendatum  est,  et 
exempla  memorantur,  quibus  et  ore  et  ano  exhi¬ 
bitum,  fere  specificum  esse  videtur. 

Sanguinem  in  ductu  alimentario  restantem  le¬ 
niter  emovere  convenit.  Huic  indicationi  inser¬ 
viunt  sales  quidam  neutrales,  veluti  sulphatis  mag- 
nesiae  in  infuso  rosarum  soluta,  parvis  partitisque 
dosibus  devoratus.  Quum  vomitus  et  effusio  cru- 
oris  cessaverint,  medicamentis  quae  ventriculum 
parum  stimulant,  uti  decet,  ut  alvum  liberam  te¬ 
neamus.  Hoc  consilio,  pilulas  aloes  et  rhei,  aut 
Pii.  colocinth.  comp,  praescribamus  $  nam  illae,  do- 

nec  pylorem  transierint,  non  dissolutae  sunt.  Ene- 
mata  quoque  magno  cum  commodo  exhibeantur. 

Prima  indicatione  impleta  ;  secunda  (causas  ex¬ 
citantes  amovere),  attentionem  postulat.  Si  mor¬ 
bus  ab  induratione  viscerum  oriri  videatur,  reme¬ 
dia,  hisce  accommodata,  exhibeantur  >  qualia,  hy- 
drargyrus,  conium  maculatum,  leontodon  taraxa- 
cum,  et  supertartras  potassae.  Sed  de  hac  re, 
non  mihi  mens  est  ulterius  agere. 

Tertium  consilium  est,  vires  restituere,  et  mor¬ 
bo  recidivo  occurrere.  Hoc  consilium,  tonica 
amaraque  implent ;  qualia,  columbae  radicis  pul¬ 
vis  aut  infusum,  vel  pulvis  cinchonae  ;  aut  infusum 
gentianae.  Fortasse  quaedam  ex  praeparationibus 
ferri  anteponendae  sunt,  propter  dotes  earum  as¬ 
tringentes,  veluti  mistura  ferri  composita.  Cibus 
facilis  coquendi,  et  maxime  nutriens,  sumatur  7 
etiam  vinum  bene  dilutum  praebeatur.  Sed  diaeta 
nutriente,  et  medicamentis  roborantibus,  leviter, 
brevique  tantum  uti  liceat  \  enim  renascetur  mor¬ 
bus,  nisi  plenitudo  avertatur.  Exercitatio  modica 
sub  divo,  praecipue  equitandi,  vires  pepticos  ro¬ 
borare  multum  convenit,  et  praeterea  ad  sangui¬ 
nis  distributionem  equibiliorem  contribuit. 

REGIMEN. 

Durante  morbo,  aeger  perraro  aliquid  appetit, 
praeter  potum,  qui  frigidus  ac  acidulatus  esset ; 
haustus  salinus  effervescens,  fortasse  omnium  prae- 
stantissimus  est,  propter  facultatem  nauseam  se¬ 
dandi.  In  situ  horizontali  recumbere  debet,  ut 
sanguis  majori  equabilitate  distribuatur.  Mens, 
placida  teneretur.  Nec  potus  nec  medicamenta 
tanta  mole  sumerentur,  ut  vomitum  inducant. 
Quum  cibi  desiderium  oritur,  parce  tantum  in- 
dulgere  licet,  ne  ventriculus  opprimeretur. 

Inter  convalescendum,  omnes  illae  causae  stu¬ 
diose  evitandae  sunt,  quae  malum  recidivum  red¬ 
dere  possint ;  nempe,  nimis  calor,  motus  corporis 
animique  vehementiores,  et  usus  emeticorum  et 
catharticorum  fortiorum,  et  quae,  pro  causis  antea 
enumeravi. 

Si  signa  plethorae  iterum  sese  ostendant  san¬ 
guinis  detractioni  iterum  recurrere  opus  sit ;  sed  a 
diaeta  minus  nutriente,  et  exercitatione  modica 
sub  divo,  melius  avertantur ;  quia  venaesectio 
parce  et  crebre  celebrata  plethoram  auget.  Si 
morbus,  ab  evacuatione  solita  suppressa  ortus  sit, 
hanc  restituere  oportet,  vel  loco  ejus,  aliam  mi¬ 
nus  periculosam  supponere. 


FINIS. 


